ราคาทองปิดพุ่งกว่า 30 ดอลล์ หลังสหรัฐฯเผยตัวเลขจ้างงานเพิ่มน้อยกว่าคาด
สัญญาทองคำตลาดนิวยอร์กปิดดีดตัวแรงเมื่อคืนนี้ (3 มิ.ย.) หลังจากที่กระทรวงแรงงานสหรัฐเปิดเผยตัวเลขจ้างงานเดือนพ.ค.ที่เพิ่มขึ้นน้อยกว่าที่มีการคาดการณ์กันไว้มาก ประกอบกับได้แรงหนุนจากดอลลาร์ที่อ่อนค่าลง
4 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 30.3 ดอลลาร์ หรือ 2.50% ปิด (3 มิ.ย.) ที่ระดับ 1,242.90 ดอลลาร์/ออนซ์ ขณะที่ทั้งสัปดาห์ ราคาทองปรับตัวขึ้น 2.2%, สัญญาโลหะเงินส่งมอบเดือนก.ค.พุ่งขึ้น 34 เซนต์ หรือ 2.12% ปิดที่ 16.365 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 21.80 ดอลลาร์ หรือ 2.27% ปิดที่ 981.90 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 14.90 ดอลลาร์ หรือ 2.8% ปิดที่ 549.35 ดอลลาร์/ออนซ์
ภาวะการซื้อขายได้ปัจจัยหนุน หลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 38,000 ตำแหน่งในเดือนพ.ค. ซึ่งเป็นระดับต่ำสุดนับตั้งแต่เดือนก.ย. 2553 ขณะที่อัตราการว่างงานลดลง 0.3% สู่ระดับ 4.7% หลังจากอยู่ที่ 5.0% ในเดือนเม.ย.นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 162,000 ตำแหน่งในเดือนพ.ค. และอัตราการว่างงานจะลดลงสู่ระดับ 4.9%
นอกจากนี้ กระทรวงแรงงานสหรัฐยังได้ทบทวนปรับลดตัวเลขการจ้างงานในเดือนมี.ค. โดยปรับเป็นเพิ่มขึ้นเพียง 186,000 ตำแหน่ง จากที่มีการรายงานก่อนหน้านี้ว่าเพิ่มขึ้น 208,000 ตำแหน่ง และทบทวนปรับลดตัวเลขการจ้างงานในเดือนเม.ย. โดยปรับเป็นเพิ่มขึ้น 123,000 ตำแหน่ง จากที่มีการรายงานก่อนหน้านี้ว่าเพิ่มขึ้น 160,000 ตำแหน่ง
นักวิเคราะห์เชื่อว่าตัวเลขจ้างงานที่น่าผิดหวังได้ส่งผลกระทบต่อการคาดการณ์ของนักลงทุนเกี่ยวกับการปรับขึ้นดอกเบี้ยของเฟดในเดือนนี้ โดยนับตั้งแต่ที่มีการเปิดเผยรายงานการประชุมเดือนเม.ย.ของคณะกรรมการนโยบายการเงินของธนาคารกลางสหรัฐ (FOMC) เทรดเดอร์ก็เชื่อมาตั้งแต่นั้นว่า เฟดจะขึ้นดอกเบี้ยในเดือนมิ.ย. แต่ข้อมูลจ้างงานที่อ่อนแอทำให้ความเชื่อมั่นของนักลงทุนสั่นคลอน
CME Group FedWatch ระบุว่า นักลงทุนได้ลดคาดการณ์การปรับขึ้นอัตราดอกเบี้ยของธนาคารกลางสหรัฐ (เฟด) ในเดือนต่างๆลง หลังการเปิดเผยตัวเลขการจ้างงานที่ดิ่งลงอย่างมากในวันนี้ นักลงทุนลดความเป็นไปได้ในการปรับขึ้นอัตราดอกเบี้ยในเดือนมิ.ย.สู่ระดับ 4% จากเดิมที่ 21%, ส่วนเดือนก.ค.ปรับลดลงสู่ 38% จากระดับ 58%, เดือนก.ย. 49% จาก 66%, เดือนพ.ย. 52% จาก 68% และเดือนธ.ค. 68% จาก 79%
นอกจากนี้ ราคาทองคำยังได้แรงหนุนจากการอ่อนค่าของสกุลเงินดอลลาร์ด้วยเช่นกัน โดยดัชนีดอลลาร์ซึ่งเป็นมาตรวัดเงินดอลลาร์สหรัฐกับสกุลเงินหลักอีก 6 สกุล ร่วงลง 1.64% สู่ระดับ 93.98 ในการซื้อขายวันศุกร์ โดยปกติแล้ว ทองและดอลลาร์จะเคลื่อนตัวในทิศทางตรงข้ามกัน ซึ่งหมายความว่าหากดอลลาร์ปรับตัวลง สัญญาทองก็จะปรับตัวขึ้น เนื่องจากทอง ซึ่งกำหนดราคาเป็นดอลลาร์ จะมีราคาถูกลงสำหรับนักลงทุน